**História vzniku a poslanie Červeného kríža**

**Medzinárodné hnutie Červeného kríža a Červeného polmesiaca** (do roku 1986 **Medzinárodný Červený kríž**) je názov pre medzinárodné hnutie, ktoré organizuje národné spoločnosti Červeného kríža. Tieto sú právne nezávislé, ale pracujú na základe spoločných zásad. Majú rovnaké ciele, predpisy, symboly a ich riadiace orgány sú spojené. Celosvetové pôsobenie je nezávislé na štátnych inštitúciách a je založené na [dobrovoľnosti](https://sk.wikipedia.org/wiki/Dobrovo%C4%BEn%C3%ADctvo) – pomôcť.

**Cieľom hnutia** je chrániť životy, zdravie, dôstojnosť a znižovať utrpenie ľudí v núdzi následkom vojen, prírodných alebo technických katastrof a epidémií bez ohľadu na národnosť, pôvod, náboženstvo alebo politický názor postihnutých.

Až do polovice 19. storočia **neexistovala** žiadna systematická starostlivosť o vojnou zranených, žiadne zariadenia pre umiestnenie a ošetrovanie, nieto ošetrujúci personál s primeraným zariadením a vzdelaním.

Roku 1859 navštívil švajčiarsky obchodník **Henri Dunant** v Taliansku francúzskeho cisára Napoleona III. s cieľom obnovenia obchodných povolení v Alžírsku. Pri tejto návšteve zažil 24. marca 1859 bitku pri talianskom mestečku Solferino. V tejto bitke bolo počas jedného dňa zabitých 6000 vojakov a 25000 zranených. Nedostatočná lekárska starostlivosť a utrpenie zranených na neho tak zapôsobilo, že zabudol na svoje zámery a niekoľko dní sa plne venoval organizácii a ošetrovaniu zranených. Svoje zážitky spísal roku 1862 v knihe "**Spomienky na Solferino**", ktorú potom poslal politikom a vojenským hodnostárom celej Európy. Jedna z jeho myšlienok bola výzva na zriadenie organizácií, ktoré by sa v mieri pripravili na pomoc zraneným v najbližších vojnách.

**Henri Dunant** musel v roku 1867 ohlásiť bankrot (nevenoval sa svojim obchodom) a Červený kríž opustiť. Roku 1871 pomáhal v parížskych uliciach raneným . V roku 1894 ho vo švajčiarskom Heiden v útulku pre chudobných objavil novinár Georg Baumbarger. Jeho články o smutnom osude Henriho Dunanta prebehli tlačou. Svetová verejnosť bola alarmovaná. K narodeninám mu gratulovala anglická kráľovná a pápež. **Roku 1901 dostal ako prvý človek Nobelovu cenu mieru**. Henry Dunant zomrel o deväť rokov neskôr vo veku 82 rokov. 35 rokov žil roztrpčený a sklamaný.

V priebehu druhej svetovej vojny boli bežne príslušníci červeného kríža, ako aj ranení bojovníci a podporný personál bez ohľadu na vek a pohlavie vystavení útokom bojujúcich strán. Známe je predovšetkým jednanie nemeckých a japonských vojsk. Vojaci týchto krajín bežne vraždili ranených bojovníkov protivníka, aby sa o nich v zajatí nemuseli starať.

**Základné princípy**

boli schválené XX. Medzinárodnou konferenciou Červeného kríža v októbri 1965 vo Viedni:

ľudskosť (humanity)

nestrannosť (impartiality)

neutralita (neutrality)

nezávislosť (independence)

dobrovoľnosť (voluntary service)

jednotnosť (unity)

univerzálnosť - svetovosť (universality)

**Vznik organizácií**

Prvá národná organizácia pod Červeným krížom bola založená koncom roka 1863 v Stuttgarte (Württembergische Sanitätsverein).

V auguste 1864 bola švajčiarskou vládou zvolaná do Ženevy ďalšia konferencia a 22. 8. 1864 bol podpísaný **šestnástimi štátmi tzv. Prvý Ženevský dohovor**. Na jeho základe sú napr. zariadenia, vozidlá, personál označené červeným krížom považované za neutrálne. Prvé aktivity pod symbolom červeného kríža prebehli roka 1867 v nemecko-dánskej vojne na bojisku pri Langensalze.

V nasledujúcich rokoch potom vznikli národné Červené kríže skoro vo všetkých európskych krajinách. Nemecko-francúzska vojna v rokoch 1870 - 1871 potom demonštrovala ich potrebu.

V roku 1876 sa Medzinárodný výbor premenoval na dodnes platný názov: Medzinárodný výbor červeného kríža (MVČK), francúzsky: Comité international de la Croix-Rouge (CICR), anglicky: International Committee of the Red Cross (MVČK) a nemecky: Internationales Komitee vom Roten Kreuz (IKRK).

Dnes sa často stretávame s pojmom Medzinárodného hnutia Červeného kríža a Červeného polmesiaca. Pod týmto pojmom sa skrývajú Medzinárodný výbor červeného kríža (MVČK), Medzinárodná federácia Červeného kríža a Červeného polmesiaca (MFČKČP) - predtým Liga spoločností Červeného kríža a Červeného polmesiaca a ešte národnej spoločnosti Červeného kríža a Červeného polmesiaca, ktorých je v súčasnej dobe 189.

Liga organizácií Červeného kríža bola založená národnými organizáciami Červeného kríža Anglicka, Francúzska, Talianska, Japonska a USA 5. 5. 1919 s cieľom rozšíriť aktivity Červeného kríža aj na situácie, ktoré s vojnou nesúvisia (prírodné katastrofy, technické nešťastia, epidémie). Už v prvých piatich rokoch po založení sa uskutočnilo 47 podujatí v 34 krajinách. Počiatočná rivalita oboch organizácií bola v roku 1928 vyriešená a došlo k spolupráci pod názvom Medzinárodný Červený kríž. O rok neskôr pristúpila do spolku organizácia Červený polmesiac ako symbol islamských krajín. 27. 1. 1991 bol ustanovený dodnes platný názov: Medzinárodná federácia organizácií Červeného kríža a Červeného polmesiaca, anglicky International Federation of Red Cross and Red Crescent Societies (IFRC). Členmi federácie je 187 štátov. Dohromady je dnes globálne pod týmto názvom 98 mil. členov a z toho 300000 trvalo zamestnaných.

**Ženevské právo**

Hlavné zásady, ktoré zastáva Medzinárodný červený kríž, sú postavené na princípoch medzinárodného humanitárneho práva, ktoré možno definovať ako súbor medzinárodných práv usilujúcich o obmedzení použitia násilia v ozbrojených konfliktoch.

Riadiacim princípom celého systému ženevského práva je ľudskosť a jeho hlavným cieľom je snaha o humanizáciu ozbrojených konfliktov. Pri vzniku systému výrazne zasahoval a podieľal sa na ňom Medzinárodný výbor Červeného kríža, preto sa o ženevskom práve niekedy priamo hovorí ako o práve Červeného kríža.

Základným prameňom medzinárodného humanitárneho práva a prameňom, z ktorého Medzinárodný červený kríž vychádza, sú tzv. Ženevské dohovory o ochrane obetí ozbrojených konfliktov.

**Systém ženevského práva** tvoria predovšetkým **štyri Ženevské konvencie z roku 1949**, ďalej tiež dodatkové protokoly k dohovorom z roku 1977 a 2005 a zvykové pravidlá.

**Prvý Ženevský dohovor**, tzv. Dohovor o zlepšení osudu ranených príslušníkov ozbrojených síl v poli, bola postupne v rokoch 1906 a 1929 rozšírená, doplnená a taktiež zahrnula do svojho znenia chorých príslušníkov ozbrojených síl v poli.

**Druhý Ženevský dohovor** tzv. Dohovor o zlepšení osudu ranených, chorých a stroskotancov ozbrojených síl na mori, bol prijatý v roku 1899 na prvej mierovej konferencii v Haagu.

**Tretí Ženevský dohovor** tzv. Dohovor o zaobchádzaní s vojnovými zajatcami doplnil zmluvný rad roku 1929 na konferencii v Ženeve.

**Štvrtý Ženevský dohovor** - počas konania druhej svetovej vojny sa dohovory prejavili ako nedostatočné a nastala nutnosť revízie. Tá prebehla roku 1949 a dohovory boli rozšírené. Novo pribudla Štvrtá Ženevská konvencia, tzv. Dohovor o ochrane civilných osôb počas vojny.

Ženevské konvencie sa v súčasnosti radia medzi najakceptovanejšie zmluvné inštrumenty medzinárodného práva. Ich zmluvnými stranami je k 1. 3. 2016 196 štátov.